google/wiki40b huggingface dataset:
Nils Ole Oftebro

Karriere

Oftebro kom inn på Statens teaterskole i 1965, sammen med blant andre Ane Hoel, Knut Husebø og Katja Medbøe. Han ble ansatt ved Det norske teatret i 1968. Han var ansatt ved Fjernsynsteatret fra 1969 til 1971 og i perioden 1982 til 1984. Til Nationaltheatret kom han i 1971. I 1987 ble han kunstnerisk leder for Torshovteatret.
I perioden fra oktober 1968 til april 2006 hadde Oftebro gitt liv til 105 roller. Han har spilt i en rekke filmer, og har ved flere anledninger vært programleder på TV, som for eksempel Fangene på fortet samt Robinsonekspedisjonen.

Friluftskuespill

I 1968 deltok Oftebro for første gang på Stiklestad i Spelet om Heilag Olav. Han spilte kongen første gang i 1974, deretter i 1975, 1976, 1991, 1992, 1993 og 1995. Han har også hatt rollen som bonden på Sul.
Nils Ole Oftebro var i 2007 og i 2009 med i Steigen sagaspill i Steigen kommune i Nordland. Der spilte han en av hovedrollene som kong Sigar, en hard vikinghøvding. Oftebro måtte da snakke steigendialekt. I 2009 var hans kone Anette Hoff med i samme oppsetting som kongens søster Ulvhild.
Nils Ole Oftebro var regissør for «Spelet om St. Hallvard» på Gilhus i Lier, og hadde dessuten en liten rolle i oppsetningen, som hadde premiere 13. august 2008.
Siden 2012 har han hatt rollen som høvding i vikingmusikalen Herøyspelet.
I 2013 hadde Nils Ole Oftebro rollen som Jakob Aasan i Friluftsteateret i skuespillet Den siste Viking, som er basert på Johan Bojers roman med samme navn. Den siste viking settes opp ved Presteelva ved Museet Kystens Arv på Stadsbygd i Rissa kommune i Sør-Trøndelag.

Priser

Oftebro ble tildelt Amandaprisen i 1986, beste mannlige hovedrolle for rollen i Fjernsynsteatrets oppsetting Du kan da ikke bare gå..., og i 1998, beste birolle i Thranes metode. Videre fikk han Kritikerprisen i 1990 og Stiklestadprisen i 1998. I 2003 ble han kåret til Årets lydbokstemme. I 2006 ble han tildelt Heddaprisen for beste mannlige birolle i «Et spansk stykke».

Privatliv

Oftebro er gift med Hotel Cæsar-stjernen Anette Hoff, og de har sønnen Jonas Hoff Oftebro sammen. Nils Ole Oftebro var tidligere gift med Kaja Korsvold og har to barn med henne, hvorav den ene er skuespilleren Jakob Oftebro.
Herefordshire Football League

Herefordshire Football League er en engelsk fotballiga som er holder til fylket Herefordshire. Ligaen har fire divisjoner – Premier Division og divisjonene 1 til 3. Selv om denne ligaen er ikke med i den offisielle nasjonale ligasystemet, kan lag som vinner denne ligaen, rykke opp til de lavere divisjonene av West Midlands (Regional).

Premier Division

Bartestree, Ewyas Harold, Fownhope, Hay St Marys, Hinton, Holme Lacy, Kington Town, Lads Club Reserves, Ledbury Town FC, Mercia Athletic, Pegasus Reserves, Wellington Reserves, Westfields Reserves

Division One

Ewyas Harold Resereves, Hinton Resereves, Kingstone Rovers, Lads Club Colts, Ledbury Town Resereves, Orleton Colts, Shobdon, Sinkum, Wellington Colts, Weobley, Woofferton

Division Two South

Civil Service, Dore Valley, Fownhope Reserves, Holme Lacy Reserves, Holmer, Kingstone Harriers, Orcop Juniors, Relentless, Sinkum Colts, Toros, Weston

Division Two North

Bartestree Reserves, Burghill, Kington Town Reserves, Leintwardine, Leominster Town Colts, Orleton Colts Reserves, Pencombe, Stoke Prior, Tenbury Town, Wolseley, Woofferton Colts
New York City Department of Sanitation Police

New York City Department of Sanitation Police er en politistyrke tilhørende New York City Department of Sanitation, renovasjonsvesenet i New York. Den ble opprettet i 1936 og består av omkring 130 politibetjenter.
David Gascoyne

Politikk

Gascoyne hadde blitt venner med Charles Madge og gjennom ham ble han involvert i en organisasjon for sosiologisk forskning grunnlagt i 1937, Mass Observation. Organisasjonen hadde som mål å dokumentere dagliglivet i Storbritannia. Han hadde meldt seg inn det britiske kommunistpartiet i 1936 og fikk sendt en del radiosamtaler for et propagandaministerium basert i Barcelona. Han ble imidlertid desillusjonert over kommunismen og forlot partiet.

Omdømme

I et poetisk landskap dominert av W. H. Auden og andre mer politiske og sosiale poeter, tenderte de engelske surrealister å bli oversett av kritikerne og det lesende publikum. Gascoyne, blant andre, ble utsatt for Dylan Thomas' nedsettende satire i Letter to my Aunt. Selv om Poems 1937-1942 med Graham Sutherlands illustrasjoner fikk en del positiv omtale i sin tid, var det kun med den fornyede interesse i eksperimentell skriving assosiert med British Poetry Revival at deres poetiske arbeid begynte å bli gjenoppdaget og diskutert. Gascoynes Collected Poems kom ut i 1988 og hans verk ble inkludert i Revival-antologien Conductors of Chaos (1996), redigert av Iain Sinclair.
I sine senere år synes Gascoyne selv å ha resignert over at han ikke hadde klart oppnå i sin poesi det han hadde besluttet i sin ungdom og heller ikke hadde gjennomført sitt bemerkelsesverdige tidlige løfte. Han ble uansett glad når han mottok en kritisk notis eller omtale. Da han i sine senere år ble oppmerksom på den balanserte bedømmelse av sitt arbeid av Martin Seymour-Smith i den veldige Guide to Modern World Literature (1985), var han takknemlig både for kommentarens tone og det faktum at Seymour-Smith forsikret at han fortsatt ble lest i omfattende grad.
Nanyang teknologiske universitet

Nanyang Teknologiske universitet (NTU) er et av de to største offentlige universitetene i Singapore sammen med National University of Singapore (NUS). NTU ligger nordvest i Singapore og det studerer ca. 33 500 studenter ved universitetet, fordelt på 6 forskjellige linjer: Nanyang Business school, College of Engineering, College of Humanities, Arts & Social Sciences og College of Science. Universitetet ble etablert i 1981.
NTU rangeres blant verdens beste universiteter i alle de store universitetsrangeringene, og regnes som et av de 3 beste universitetene i Asia. I 2015 rangerte QS World University Rankings NTU som det 13. beste universitetet i verden og Asias 2. beste. Universitetet rangeres også konsekvent som en av verdens aller beste unge universiteter, og har vunnet QS TOP 50 UNDER 50 i både 2014, 2015 og 2016.
Handelshøyskolen BI har en egen avtale med Nanyang Business School angående utveksling for et eller 2 semestre. Linjen som heter Internasjonal Markedsføring på Bachelor-nivå og International Business på Master of Science gir begge mulighetene for utveksling. Videre har også NTNU, UiO og HiO avtaler med de andre linjene på NTU.
John Newman

Biografi

John Newman startet sin fotballkarriere i Birmingham City der han var med på å vinne 2. divisjon i 1954/55 sesongen, og han spilte også i FA-cupfinalen i 1956. Han forlot Birmingham og gikk til Leicester City for å få mer spilletid før han spilte åtte år for Plymouth Argyle. Han avsluttet fotballkarrieren i Exeter City.
I april 1969 takket han ja til å bli spillende manager i Exeter City, og han var manager for Exeter fram til 1976 da han ble ny manager for Grimsby Town. I januar 1982 ble han manager for Derby County, men dette engasjementet tok slutt ti måneder senere da han fikk sparken. Fra mars 1983 til oktober 1987 var han manager for Hereford United.
Newman har etter tiden som manager i Hereford vært asisterende manager i York City og Notts County, talentspeider i Mansfield Town samt rådgiver for John Barton da han var manager i Worcester City.
Likviditetspreferanse

Alternativer

En stor rival til likviditetpreferanseteorien for rentesetting er tidspreferanseteorien, som likviditetpreferanseteorien faktisk opprinnelig var et svar til. Banebrytende arbeid i preferanseteori ble gjort av Irving Fisher.

Kritikk

I Man, Economy and State (1962), hevder Murray Rothbard at likviditetspreferanseteorien for rentesetting lider av en feilslutning av gjensidig vilje. Keynes påstår at renten bestemmes av likviditetspreferanse. I praksis behandler Keynes derimot renten som avgjørende  for likviditetspreferansen. Rothbard fastlår at «Keynesianere benhandler derfor renten, ikke som de tror de gjør — som bestemt av likviditetspreferanse — men heller som en slags mystisk og uforklarlig kraft som påvirker de andre elementene i det økonomiske systemet».
Kritikk utgår også fra Post-Keynesianske økonomer, for eksempel circuitisten Alain Parguez, professor i økonomi ved Universitetet i Besançon, som «avviser keynesiansk likviditetspreferanseteori ... men bare fordi det mangler et fornuftig empirisk grunnlag i en ekte pengeøkonomi».
Svømming under Middelhavslekene 1993

Svømming under Middelhavslekene 1993. Svømming var en av flere sporter under de tolvte middelhavslekene som ble arrangert i Languedoc-Roussillon i Frankrike i perioden 16. til 27. juni 1993. Det var tolvte gangen som svømming var med på programmet under middelhavslekene. Det var trettien øvelser, seksten for menn og femten for kvinner. Frankrike ble beste nasjon med tjuetre gullmedaljer foran Italia med fire.
Waxholmsbolaget

Waxholmsbolaget. egentlig Waxholms Ångfartygs AB, er et kommunalt eid svensk rederi, eid av Stockholms läns landsting og er ansvarlig for sjøveis offentlige transport i Stockholms skjærgård og Stockholms havn, totalt i en region som strekker seg mellom Arholma i nord til Landsort i sør,og om sommeren anløpes rundt 270 ulike brygger i dette området.
Selskapet eier 21 ferger, og fire båter for linjen Djurgårdsfärjan, mens opereringen av de enkelte fartøyene er satt ut til ulike kontraktører, hvor noen av disse også eier sine egne skip. Til sammen brukes et 40-talls ulike fartøyer i den trafikken selskapet er ansvarlig for. Selskapet frakter rundt 4,3 millioner reisende i året, hvorav havnetrafikken med Djurgårdsfärjan utgjør rundt 2,5 millioner passasjerer årlig.
Waxholmsbolaget ble dannet i 1869 på grunnlag av Djurgårdens Ångbåts-Aktie-Bolag, som ble etablert i 1849. Stockholms läns landsting har eid selskapet siden 1967. I 1970 tok Waxholmsbolaget over Djurgården-fergene. Selskapet har sitt hovedkontor i det gamle tollhuset på Blasieholmen.
Gingivitt

Gingivitt er det latinske ordet for betennelse i tannkjøttet.
Gingivitt forårsakes i hovedsak av en bakteriell biofilm, som blir liggende rundt tennene over tid, grunnet dårlig oral hygiene.
Gingivitt er den mildeste og aller vanligste formen for patologiske tilstander i gingiva, tilstanden er reversibel, og diagnosen stilles av tannlege eller tannpleier.
En ubehandlet gingivitt kan føre til en mer alvorlig tilstand, periodontitt.

Symptomer

De vanligste symptomer på gingivitt er at tannkjøttet blir rødt, hovent (ødem), ømt, lett blødende, og  at man får dårlig ånde (halitose).
Frisk gingiva ligger stramt inntil tennene, er blekrosa og har små prikker (stipling). Disse små prikkene forsvinner ofte ved gingivitt.

Behandling

Behandlingen består i å fjerne plakk og tannstein. Dersom det kun foreligger mykt plakk kan man fjerne dette selv ved grundig tannpuss, grundig bruk av tanntråd og/eller tannstikker. Dersom man også har tannstein, må man til en tannlege eller en tannpleier for å få dette fjernet. Det finnes også ulike legemidler og munnvann som kan brukes for å behandle gingivitt. I visse tilfeller kan antibiotika være aktuelt.
Ved adekvat behandling vil tilstanden gingivitt normalt forsvinne etter 4-5 dager, avhengig av alvorlighetsgrad.

Forebygging  

Gingivitt kan forebygges ved regelmessig, god munnhygiene, skylling med fluor, rengjøring hos tannlege eller tannpleier.
Drive My Car

Bakgrunn

McCartney hadde hovedidèen til «Drive My Car», og hadde melodien klar da han besøkte Lennon for å skrive den ferdig. Opprinnelig lød teksten «you can give me golden rings», og Lennon satte foten ned. De slet med å finne på noe bedre, og tok seg en pause. Plutselig var den en av dem som fant på strofen «drive my car» som (i følge McCartney) er et gammelt blues eufemisme for å ha sex. Dermed var de i gang. Når man leser teksten mellom linjene og bruker fantasien, er det ikke vanskelig å forstå at den ikke nødvendigvis handler om bilkjøring. Strofer som «but you can do something in between» og «but I can show you a better time» kan definitivt tolkes i den retnig som McCartney antydet.
Før gitarsolo og i avslutningpartiet synger de «beep-beep-m-beep-beep-yeah» som sannsynligvis var myntet på «Beep Beep»; en hit med The Playmates i 1958, som også var kjenningsmelodi for et barneprogram i BBC.

Innspilling

Første gang i historien hvor en innspilling med The Beatles holdt på til etter midnatt, skjedde 13. oktober 1965 i Abbey Road Studios. George Harrison hadde lyttet en del på Otis Reddings soul-hit «Respect», og foreslo at de kunne gjøre en smule om på riffet fra den sangen og bruke det som arrangement. Derfor ble det brukt en del tid på å øve inn dette i studio. De spilte inn fire tagninger av grunnkompet som besto av trommer, bass, elektrisk gitar og tamburin. Kun siste tagning var en komplett gjennomgang. Da de skulle legge på mer instrumenter, slo Ringo Starr på en kubjelle, mens McCartney spilte piano i refrenget. McCartney var den mest fremtredende vokalisten med Lennon på harmoni. I refrenget ble også Harrison med på harmonivokal. Siste pålegg var gitarsolo, både i introduksjon og i instrumentalpartiet. I sistnevnte måtte de muligens stille inn opptakeren på lavere hastighet siden det var et krevende parti. Soloen ble forøvrig spilt av McCartney. På grunnkompet ble også gitaren spilt av McCartney, mens Harrison bidro med bass.
Duff Cooper Prize

Duff Cooper Prize er en britisk litterær pris som hvert år tildeles det beste verket innen historie, biografi, statsvitenskap eller (veldig sporadisk) lyrikk som er blitt gitt ut på engelsk eller fransk. Prisen ble innstiftet til minne om Duff Cooper, en britisk diplomat og forfatter. Prisen ble delt ut for første gang i 1956 og gikk da til Alan Moorehead for Gallipoli. Nå får prisvinneren en førsteutgave av Duff Coopers selvbiografi Old Men Forget og 5 000 britiske pund.
Fra 2013 er prisen benevnt under navnet The Pol Roger Duff Cooper Prize etter å ha blitt sponset av Pol Roger.
FN-sambandet

Bakgrunn

FN-sambandet arbeider med å tilby undervisningsmateriell, kurs, rollespill og foredrag, rådgivning og pressetjenester. Bakgrunn for FN-konferanser, FN-rapporter, Sikkerhetsrådsresolusjoner og annen faktainformasjon om FN finnes på organisasjonens nettsted. Temasidene går i dybden på FNs arbeidsområder inkludert FNs bærekraftsmål, konflikt og fredsbevaring, menneskerettigheter, klimaforhandlinger, fattigdom og utvikling, flyktninger og humanitær hjelp. Nettstedet har også informasjon om konflikter, statistikk og kart fra alle verdens land. Nettstedet Globalis var et interaktivt verdensatlas og et digitalt oppslagsverk som var driftet av FN-sambandet og som nå er slått sammen med fn.no 
FN-sambandet har seks distriktskontor som har ansvaret for ulike deler av landet: Øst (med kontor i Oslo), Sør (med kontor i Kristiansand), Rogaland (med kontor i Stavanger), Vest (med kontor i Bergen), Trøndelag (med kontor i Trondheim), og Nord (med kontor i Tromsø).
Over 700 skoler og barnehager er knyttet FN-sambandet gjennom å være "FN-skole-medlem", i tillegg til at materialet er fritt tilgjengelig gjennom internett.
Internasjonalt er FN-sambandet tilknyttet et globalt nettverk av FN-forbund gjennom  World Federation of United Nations Associations (WFUNA)

Målgruppe

Skoleverket, inkludert lærere og lærerstudenter, samt media er organisasjonens viktigste målgrupper. FN-sambandet har også en ILO-konsulent som jobber med internasjonale arbeidslivsspørsmål.

Ledelse og organisering

FN-sambandets styreleder er Trine Lise Sundnes (Handel og Kontor). Nestleder er Rode Margrete Hegstad (LNU). Anne Cathrine Uteng da Silva  er generalsekretær. Organisasjonen er partipolitisk uavhengig, basert på 60 landsomfattende medlemsorganisasjoner. 
FN-sambandet er finansiert gjennom gjennom bevilgninger fra Utenriksdepartementet, samt kontingenter og andre mindre tildelinger.
Goldsboro

Goldsboro er en by i Wayne County (Nord-Carolina) i Nord-Carolina, USA. Goldsboro ble grunnlagt i 1787 og fikk bystatus i 1847. Innbyggertallet ble estimert til 38 023 i 2006.
Nær byen ligger flyplassen Seymour Johnson Air Force Base. Næringslivet i byen består for det meste av produksjon av tekstiler og tobakk.
Konkret poesi

Konkret poesi (av latin: concretum, «det sammenvokste», «det sansbare») eller konkretisme er en retning innafor lyrikken der det typografiske arrangementet er like viktig for helhetsopplevelsen av diktet som de lydlige effektene og ordenes betydningsinnhold.
Termen ble lansert på 1950-tallet. I Brasil danna det seg ei gruppe av poeter som i 1958 publiserte et manifest for en konkret poesi, med Augusto de Campos som en av forgrunnsfigurene. Hovedbudskapet i manifestet er å gjøre ordene til en del av et visuelt verk, og dermed gi dem et egenliv som frigjør dem fra det å bare være meningsbærere.
Sjøl om termen er ny, er ideen om å bruke typografi for å gi et dikt et ekstra tilskudd av mening gammel. Mest kjent er den franske poeten Guillaume Apollinaires Calligrammes fra tidlig på 1900-tallet, som fikk følge av flere andre dadaister. Seinere har diktere som E.E. Cummings og Ezra Pound eksperimentert med typografien. Velkjent er også musas fortelling («tale») i Alice i eventyrland, som er forma som en hale («tail»).
En annen form for konkretisme er den som legger avgjørende vekt på diktets auditive (lydlige) side. Dette er dikt som primært må høres. En pioner innafor denne formen for poesi var den tyske dadaisten Kurt Schwitters, som tidlig i forrige århundre framførte sine nonsensdikt med ekstrem stemmebruk, og som også eksperimenterte med nye opptaksteknikker.
Kinetisk poesi er en utvikling av konkretisme som utnytter elektroniske medier. Poetikon.no er et nettsted av norske Morten Skogly med eksempler på kinetisk poesi, hvor ord og bokstaver er animerte. AfsnitP har danske eksempler på og omtaler av kinetisk poesi. Det visuelle er viktig i mye elektronisk litteratur.
Jan Erik Vold er den som først og fremst har innført konkret poesi i norsk litteratur. Hans debutsamling mellom speil og speil inneholder mange eksempler på figurdikt.
Konkret poesi kan også mer allment stå for en type poesi som domineres av konkrete bilder og ikke av abstrakte begreper.
Sons of Angels

Sons of Angels var et norsk hardrock-band som ble startet i 1989 av Torstein Bieler (bass) og  Lars Kilevold (keyboards). 
Andre medlemmer var Hans-Olav Solli (vokalist), Staffan William-Olsson (gitar) og Geir Digernes (trommer). Bandet dro til USA i 1989, signerte med Atlantic Records og solgte over 150 000 eksemplarer av debutalbumet Sons of Angels fra 1990. 
Bandet fikk en hit med sangen «Cowgirl». I 1991 brøt de med Atlantic Records. De startet innspillingen av et nytt album, men etter hvert gikk bandet i oppløsning. 
Sons of Angels' låter ble utgitt på et eget album i 2001. Samtidig gjorde bandet et lite comeback med Solli og William-Olsson og Geir Digernes fra originalbesetningen.
Zagymnus variatus

Utseende

Middelsstore, slanke trebukker. Grunnfargen er svart, med røde eller oransje tegninger. Oversiden er ikke påfallende hårete og litt blank.
Antennene er kortere enn kroppen, omtrent halvparten så lange. Dekkvingene har to fine, opphøyde lengderibber.

Utbredelse

Arten er utbredt i det vestlige Mexico (Sinaloa).
Chippiparai

Opprinnelse

Chippiparai er i sin opprinnelse trolig mange hundre år gammel. Som rase har den sitt utspring i det distriktet vi kjenner som Thanjavur i Tamil Nadu, men den skal være nærmest utryddet i sin opprinnelige form.
Dagens chippiparai er derfor ikke nødvendigvis identisk med den opprinnelige hunden, men snarere en moderne krysning der de opprinnelige blodslinjene inngår som et vesentlig element. Det skal fortsatt eksistere noen få ekte chippiparai hunder, men de skal aldri være å se på hundeutstilling. Der florerer i stedet den mer moderne blandingen med samme navn, som skal være forholdsvis tallrik i hjemlandet.

Beskrivelse

Den moderne varianten av rasen har en kompakt og strømlinjeformet kropp, bygget for fart og hetsjakt på småvilt og hjortedyr.
Chippiparai er ikke særlig stor til mynde å være, men svært muskuløs og spenstig. Mankehøyden ligger normalt på ca. 50-60 cm og vekten er omkring 15-25 kg. Den skal være svært motstandsdyktig overfor forskjellige klimaforhold og skiftninger i været, og dessuten meget nøysom i kosten. Aksepterte farger på utstilling er hvit og lys brun (fawn), men dette gjelder altså ikke den opprinnelige typen. Den skal være sølvgrå i fargen og ha en korthåret og fin pelsstruktur.

Bruksområde

Rasen er en dyktig jakthund på småvilt og hjortedyr, men brukes også som vakthund for buskap og eiendeler.

Atferd

Chippiparai skal være en typisk enmannshund og den er naturlig skeptisk og reservert overfor fremmede. Den er selvstendig og egenrådig, og den passer dårlig som familiehund for folk flest. Den trenger mye mosjon, men lite stell ellers.

Annet

Rasen anerkjennes av The Kennel Club of India
Atyrau oblast

Atyrau (kasakhisk Атырау облысы) er et oblast i Kasakhstan. Det ligger vest i landet rundt nordøstkysten av Kaspihavet. Hovedstaden er Atyrau, som har 163 200 innbyggere, og selve oblastet har om lag 480 000 innbyggere. Med et areal på 118 600 km² er det et av de minste oblastene i landet. Det grenser til Russland i vest i tillegg til de kasakhstanske oblastene Aktobe oblast, Mangystau oblast og Vest-Kasakhstan oblast. En stor del av provinsen ligge i den oljerike kaspiske senkning og på grunn av dette er det borret mange oljebrønner i Tengizfeltet. Oljerørledninger går fra byen Atyrau til Groznyj i Russland og videre til Europa.
Elven Ural, som deler oblastet i en europeisk og en asiatisk del, krysser området.
I vest ned mot Kaspihavet ligger ørkenen Ryn.
Thomas Levin

Biografi

Thomas Levin er teaterutdannet i København og New York ved David Gideon, The William Esper Studio og Martha Graham School. Han har opptrådt på teater, film og i TV siden 1998.
Thomas Levin fikk sitt gjennombrudd i 1998 på Teater Grob i Skind og siden vært i teatrets faste ensemble. I 2005 ble han sammen med Per Scheel Krüger kunstnerisk leder på teateret. Levin har blant annet medvirket i Kunsten at vedligeholde en far i 2000. I 2006 debuterte han som dramatiker med Jeg, Mig og Mit.
På film har han blant annet spilt rollen som Bo Gregersen i Familien Gregersen. Thomas Levin ble i 2007 gift med skuespillerinnen Laura Christensen.
Akosombo kraftverk

Akosombo kraftverk er et vannkraftverk som blir drevet av vann fra Akosombodemningen, som demmer opp elven Volta i nærheten av Akosombo i Ghana. 
Byggingen av kraftverket var ferdig i 1965. Kraftverket fikk først installert fire generatorer med 588 megawatt (MW) kapasitet til sammen, og fikk i 1972 to ekstra generatorer med 324 MW kapasitet. Til sammen har kraftverket i dag dermed 912 MW kapasitet.
Kraften verket produserer går til flere land i regionen; hvor mye dette blir, avhenger naturlig nok av været som bestemmer vannmengden i magasinet. Ghana opplevde en energikrise i 1998 på grunn av lavt vannivå i magasinet til kraftverket. 
Kraftverket blir drevet av det statseide selskapet Volta River Authority.
Urho Kekkonen nasjonalpark

Urho Kekkonen nasjonalpark (finsk: Urho Kekkosen kansallispuisto) er en nasjonalpark i den nordøstre delen av landskapet Lappland i Finland.
Nasjonalparken ble opprettet i 1983 og er med et areal på 2 550 km² et av Finlands største vernede naturområder. Den er oppkalt etter Finlands tidligere president og statsminister Urho Kekkonen. Naturen veksler mellom snaufjell, myrer og vidstrakte skogsmarker. Reindrift og jakt har lange tradisjoner i området og drives fortsatt.
Inntil nasjonalparken ligger byen og turistsenteret Saariselkä. Saariskelkä er også navnet på det lave fjellområdet som for stor del ligger i nasjonalparken.
Den 78. Oscar-utdelingen

Nominasjoner

Nominasjonene ble offentliggjort tirsdag 31. januar 2006 av Akademiets leder Sid Ganis og tidligere Oscarvinner Mira Sorvino. Seansen ble holdt i Samuel Goldwyn Theatre.
Den norske Oscar-kandidaten var Vinterkyss, men den oppnådde ikke å bli nominert.